
ДО
ОБЩИНСКИ СЪВЕТ 
БУРГАС



Д О К Л А Д Н А  З А П И С К А

От д-р Лорис Мануелян
Заместник - кмет „Здравеопазване, социални дейности и спорт“
и Председател на Местен обществен комитет /МОК/ по превенция и контрол на ХИВ/СПИН
и сексуално предевани инфекции при Община Бургас


Относно: Приемане на Общинска стратегия за превенция и контрол на сексуално предавани инфекции, синдрома на придобитата имунна недостатъчност и сексуално здраве- Община Бургас,
2018 г. – 2023 г.

Вече 12 години Община Бургас проявява изключителна ангажираност в провеждането на активни действия за ограничаване на рисковото поведение, превенция на социално значимите заболявания, запазване ниското ниво на разпространение на сексуално предаваните инфекции /СПИ/ и синдрома на придобитата имунна недостатъчност /СПИН/ на територията на Общината.
През годините бе изграден човешки капацитет, на местно ниво създадена мрежа от Неправителствени организации, които са обучени да работят на терен и да предоставят услуги сред най-уязвимите групи. Чрез предоставянето на услуги за доброволно консултиране и изследване за ХИВ днес много повече хора откриват своя ХИВ статус и имат достъп до животоспасяващата антиретровирусна терапия, което е и превенция за общото население. 
Към момента ангажиментите на Общината нарастват, защото здравето и благополучието на населението е грижа и на общинските структури. 
Необходимо е да се финансират дейности, които биха довели до запазване на постигнатите досега резултати и са предпоставка за задържане ниското ниво на разпространението на ХИВ/СПИН на територията на Община Бургас.
Настоящата общинска стратегия е израз на все по-голям ангажимент на община Бургас в провеждането на активни действия за ограничаване не само на рисковото поведение, но и превенция на социално значимите заболявания и утвърждаване на здравословен начин на живот сред деца, подрастващи млади хора и рискови целеви групи в града. Кметът на Община Бургас инициира изготвянето на Общинската стратегия и дейностите по превенция. Ръководи и контролира дейностите по изпълнение на Стратегията. Общинската Стратегия се обвързва с общинския бюджет, съобразено национални и/или регионални програми и проекти.
Изготвянето на настоящата стратегия, като част от дейностите по превенция, е инициирано от Кмета на Община Бургас и същата е в съответствие Националната програма за превенция и контрол на ХИВ и СПИ в Р България за периода 2017-2020 г. Базира се на изградения досега човешки ресурс и постигнатите резултати в изпълнението на Програма “Превенция и контрол на ХИВ/СПИН 2003 – 2017” на Министерството на здравеопазването, финансирана от Глобалния фонд за борба срещу СПИН, туберкулоза и малария, и се основава на ключовите принципи и насоки за борба с разпространението на ХИВ/СПИН на СЗО и ООН. 
Този документ представя обобщен план за средносрочни действия по превенция на ХИВ/СПИН на територията на община Бургас посредством междусекторно сътрудничество и има за основна цел намаляване на рисковете, свързани с разпространението на човешкия имунодефицитен вирус, чрез въвеждане на система от общински превантивни политики и практики и прилагане на национални програми на местно ниво. 
Стратегията става факт в период, когато динамичното развитие на града го превръща в зона с висок риск за бързо и неконтролируемо разпространение на ХИВ/СПИН. Това изисква всеобхватен и обединен политически отговор и активно включване на всички заинтересовани страни от обществения и частния сектор. Това е документ, отразяващ особеностите, значимите проблеми и приоритетните направления в областта на превенцията на ХИВ/СПИН. 
С оглед на потребността Стратегията да е непрекъснато действащ документ е съществено необходимо да отговаря адекватно на обществените потребности и да съобразява динамиката на настъпващите промени. В този смисъл тя остава отворена за възможности за внасяне на корективи в нейното съдържание. Заложените в нея цели и задачи се обосновават на интегриран и цялостен подход, който отговаря на съвременните изквания.
   	Чрез изпълнение на заложените в стратегията дейности Община Бургас се ангажира да насочи всички усилия за ограничаване на проблемите, свързани със сексуално предавани инфекции, ХИВ/СПИН, превенция в областта на сексуално продуктивното здраве и да се утвърди като сигурен и надежден партньор в провеждането на Националната и Европейска политика в тази насока. Изпълнението на дейностите по стратегията се обвързва с общинския бюджет и е съобразено национални и/или регионални програми и проекти.
Зачитат се принципите на Европейското законодателство и човешките ценности-уважение на човешкото достойнство, права, свобода, равенство.

Предвид изложеното и на основание чл.21, ал.1, т.12 и ал. 2 от Закона за местното самоуправление и местната администрация, предлагам следното 
Р Е Ш Е Н И Е:

Приема Общинска стратегия за превенция и контрол на сексуално предавани инфекции, синдрома на придобитата имунна недостатъчност и сексуално здраве- Община Бургас, 2018 г. – 2023 г.

Приложение:
Проект на Общинска Стратегия за превенция и контрол на сексуално предавани инфекции, синдрома на придобитата имунна недостатъчност и сексуално здраве - Община Бургас, 2018 г. – 2023 г.


С УВАЖЕНИЕ,

Д-Р ЛОРИС МАНУЕЛЯН
  ЗАМЕСТНИК-КМЕТ ЗСДС

